Diari Oficial de la Generalitat Valenciana


Sumari del DOGV 2582, del 11-09-1995 (1995/836044)

ACORD de 29 d'agost de 1995, del Govern Valencià, pel qual aprova l'acord subscrit entre la Conselleria de Sanitat i Consum i la Confederació Estatal de Sindicats Mèdics-Comunitat Valenciana sobre aspectes retributius i altres condicions de treball del personal facultatiu d'assistència especialitzada.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2582

Data del DOGV
:   11-09-1995

Secció del DOGV
:   ALTRES DISPOSICIONS

Número del document
:   1995/836044


Data del document
:   29-08-1995

Organisme emissor
:   Conselleria de Sanitat i Consum

Tipus de document
:   Acord

ACORD de 29 d'agost de 1995, del Govern Valencià, pel qual aprova l'acord subscrit entre la Conselleria de Sanitat i Consum i la Confederació Estatal de Sindicats Mèdics-Comunitat Valenciana sobre aspectes retributius i altres condicions de treball del personal facultatiu d'assistència especialitzada.   
El Govern Valencià, en la reunió del dia 29 d'agost de 1995, adoptà l'acord següent:  
El 27 de juliol de 1995 es va subscriure un acord entre la Conselleria de Sanitat i Consum i la Confederació Estatal de Sindicats Mèdics-Comunitat Valenciana, sobre aspectes retributius i altres condicions de treball del personal facultatiu d'assistència especialitzada, que, en aplicació dels articles 30 i següents de la Llei 9/1987, de 12 de juny, en la seua redacció donada per la Llei 7/1990, de 19 de juliol, d'òrgans de representació, determinació de les condicions de treball i participació del personal al servei de les administracions públiques, fou elevat el dia 7 d'agost de 1995 a la Mesa Sectorial de Sanitat, havent estat ratificat per aquesta última.  
L'acord té com a objectiu donar un primer pas en un projecte molt més ambiciós que dote la societat valenciana d'un sistema de salut més àgil i flexible en la seua estructura que satisfaça amb celeritat les necessitats de la població.  
Quant al seu contingut, es preveu, entre altres qüestions, un increment en el complement específic dels facultatius d'assistència especialitzada dependents de la Conselleria de Sanitat i Consum, en els exercicis 1995 i 1996, l'augment de la despesa del qual es generarà a través de l'alliberament de recursos econòmics del sistema sanitari mateix. Respecte a açò, cal considerar que en l'acord es recull una racionalització de recursos, que figura lligada a qüestions com l'agilitació de les llistes d'espera, la reorganització de les consultes externes, l'estudi del rendiment de quiròfans, l'afavoriment de la implantació de la lliure elecció d'especialista, la reducció de llistes d'espera, la participació en la millora de la gestió del sistema i la millora de l'atenció al pacient, en els objectius dels quals es plasma el compromís de cooperació per part dels facultatius. Aquest compromís comporta per part d'aquest col·lectiu una major dificultat tècnica, dedicació i responsabilitat, factors tots ells prevists per a l'assignació del complement específic, raó per la qual resulta de procedència la seua adequació a l'alça, atés, a més, el desajust que aquest complement havia patit en els últims anys i el diferencial retributiu existent amb relació a personal homòleg de la resta del Sistema Nacional de Salut.  
L'acord també considera altres aspectes, com els relatius a la reordenació de les guàrdies mèdiques, la formació continuada i la promoció professional, creant-se una sèrie de comissions per a l'estudi o seguiment de l'acordat. Així mateix es preveu que es requerirà l'aprovació del Govern Valencià.  
En virtut de l'anterior i a proposta del conseller de Sanitat i Consum, el Govern Valencià  
ACORDA:  
Primer  
Aprovar l'acord subscrit el 27 de juliol de 1995, entre la Conselleria de Sanitat i Consum i la Confederació Estatal de Sindicats Mèdics-Comunitat Valenciana, sobre aspectes retributius i altres condicions de treball del personal facultatiu d'assistència especialitzada, que figura com a annex del present acord.  
Segon  
Ordenar la publicació de dit acord en el Diari Oficial de la Generalitat Valenciana.  
Tercer  
La Conselleria de Sanitat i Consum adoptarà les mesures necessàries per a la posada en pràctica de l'establert en aquest acord.  
Valencia, 29 d'agost de 1995  
El conseller secretari del Govern Valencià,  
JOSÉ JOAQUíN RIPOLL SERRANO  
ANNEX  
Acord subscrit entre la Conselleria de Sanitat i Consum i la Confederació Estatal de Sindicats Mèdics-Comunitat Valenciana sobre aspectes retributius i altres condicions de treball del personal facultatiu d'assistència especialitzada  
La Conselleria de Sanitat i Consum considera indispensable -i entén que allò forma part del present acord- la recerca, conjuntament amb els professionals sanitaris, de fórmules organitzatives que optimitzen eficientment l'enorme capacitat humana i tècnica de la nostra xarxa hospitalària.  
L'augment de la demanda sanitària realitzada per la població de la Comunitat Valenciana en l'àmbit de l'assistència especialitzada fa indefugible que una de les línies bàsiques per a la consecució de les fórmules organitzatives abans al·ludides passe necessàriament per la racionalització en la gestió dels recursos humans de forma eficient i eficaç.  
En aquest sentit, ambdues parts són conscients de la necessitat d'introduir modificacions en el model retributiu vigent per al personal facultatiu d'assistència especialitzada que permeten un millor aprofitament dels recursos tècnics i instal·lacions hospitalàries a fi de donar resposta a necessitats sanitàries de la població.  
Des d'aquesta perspectiva l'acord assolit suposa, i ambdues parts així ho entenen, un primer pas en un projecte molt més ambiciós que dote la societat valenciana d'un sistema de salut més àgil i flexible en la seua estructura que satisfaça amb celeritat les necessitats de la població. Aquest objectiu, junt amb la gestió eficaç i eficient d'uns recursos públics limitats i assolir una major sinergia de l'organització sanitària, presideixen l'esperit de la subscripció del present acord  
Primer  
A fi de contribuir a recuperar el poder adquisitiu perdut en els últims anys, pel que fa a les retribucions fixes dels facultatius d'assistència especialitzada dependents de la Conselleria de Sanitat i Consum, aquesta es compromet a l'aplicació immediata d'una pujada de 33.000 pessetes mensuals, fixes i consolidades amb efectes d'1 de juliol de 1995, que s'incrementaran en 13.000 pessetes el 1996.  
Els referits increments es recolliran en el concepte retributiu anomenat complement específic que forma part de les retribucions percebudes en l'actualitat pels facultatius d'assistència especialitzada.  
Segon  
Els recursos pressupostaris necessaris per dotar l'augment de despesa hauran de generar-se a través de l'alliberament dels recursos econòmics del propi sistema sanitari mitjançant la racionalització de la despesa i la millora de la gestió.  
L'esmentada racionalització de recursos comportarà el compromís per part dels facultatius de cooperar en la consecució dels següents objectius:  
- Agilitar les llistes d'espera.  
- Reorganitzar les consultes externes.  
- Estudiar el rendiment de quiròfans.  
- Afavorir la implantació de la lliure elecció d'especialista.  
- Reducció dels temps d'espera prequirúrgics i estades hospitalàries.  
- Estudi per a la flexibilització, de manera voluntària, de la jornada laboral, amb manteniment de l'horari setmanal i amb activitats assistencials programades que permeten un major rendiment de l'activitat i l'oferta de serveis en els hospitals.  
- Estudi del règim d'exclusiva dedicació. A tal efecte es constituirà una comissió tècnica formada pels sotasignats d'aquest acord, que haurà d'estar constituïda amb data límit de 30 de setembre de 1995.  
- Donar suport de forma participativa a la millora de la gestió del sistema.  
- Millorar la informació al pacient.  
Tercer  
Per a l'estudi dels objectius esmentats es constituiran en tots els hospitals unes comissions tècniques formades per la direcció mèdica i els facultatius de les juntes clíniques mentre es procedisca a la regulació normativa d'aquelles.  
D'igual forma es constituirà una comissió central que rebrà les propostes de les comissions tècniques. La dita comissió central, que es reunirà amb caràcter trimestral, estarà formada paritàriament per facultatius i personal de la Conselleria de Sanitat i Consum.  
Tant les comissions tècniques com la comissió central hauran d'estar constituïdes abans del primer de gener de 1996.  
La comissió central redactarà una memòria abans del 31 d'octubre de cada any que haurà de contenir necessàriament la següent informació:  
A) Objectius i indicadors proposats per al següent exercici segons les següents variables:  
- Producció.  
- Millora de la qualitat científico-tècnica.  
- Millora de satisfacció de l'usuari.  
- Millora de gestió.  
B) Mètodes d'avaluació i control.  
Quart  
La memòria a què fa referència l'apartat anterior servirà, a partir dels següents exercicis, per a poder establir els criteris comuns de productivitat per a tots els hospitals dependents de la Conselleria de Sanitat i Consum.  
Quan, com a conseqüència de les mesures racionalitzadores de la gestió de la despesa, s'alliberaran recursos del propi sistema sanitari, es procedirà a negociar futurs increments en els exercicis de 1996 i 1997 per al personal facultatiu.  
Cinqué  
Per a coadjuvar en les mesures encaminades a la racionalització de la despesa sanitària es crearà, abans del 31 de desembre de 1995, un òrgan consultiu de caràcter tècnic compost per facultatius, que assessorarà els òrgans de contractació en l'adquisició de subministraments i material hospitalari. La seua composició i règim de funcionament, l'establirà la Conselleria de Sanitat i Consum.  
Sisé  
La Conselleria de Sanitat i Consum es compromet que la mitjana de guàrdies mèdiques realitzades en els sis mesos anteriors a la seua meritació, que en l'actualitat es percep en els mesos de juny i desembre segons l'Acord del Govern Valencià de data 7 de juny de 1994, siga substituït per l'augment d'1/6 en el valor de l'hora de guàrdia que en l'actualitat es percep, desapareixent, en conseqüència, els prorrateigs anuals.  
La Conselleria de Sanitat i Consum es compromet igualment a la creació d'una comissió tècnica per a l'estudi de les guàrdies mèdiques, composta pels sotasignats del present acord, que haurà d'estar constituïda abans del 30 de setembre de 1995. Els recursos excedents derivats, si s'escau, de la reordenació de les guàrdies mèdiques repercutiran com a massa salarial per al personal facultatiu.  
D'igual forma, l'esmentada comissió estudiarà les formes alternatives que garantisquen, amb caràcter general, la percepció del terme mitjà de guàrdies mèdiques en cas d'incapacitat laboral transitòria.  
Seté  
L'administració adquireix el compromís perquè, en les pròximes ofertes d'ocupació, el concepte d'antiguitat siga considerat, en els barems a negociar, com un factor qualificat i substancial en les proves que, en compliment de dita oferta, s'efectuaran. Les convocatòries de les mateixes hauran de contenir la identificació de les places.  
Vuité  
La Conselleria de Sanitat i Consum es compromet a iniciar, abans del 31 d'octubre de 1995, l'estudi de les condicions de la pòlissa d'assegurança de responsabilitat civil -pel que fa als límits econòmics de cobertura dels riscs assegurats- que se subscriga en el pròxim exercici pressupostari, després del venciment de la pòlissa que es troba pendent d'adjudicació.  
Nové  
La Conselleria de Sanitat i Consum es compromet a crear, amb caràcter immediat, grups de treball per a l'estudi i establiment de la promoció professional, amb l'objectiu de fer-la operativa per a l'any 1997.  
Deu  
La Conselleria de Sanitat i Consum es compromet a crear un comissió tècnica, formada pels sotasignats d'aquest acord, per a l'estudi de la formació continuada a fi de constituir un fons específic per hospital per garantir la permanent formació dels professionals, la magnitud del qual estarà determinada per criteris de proporcionalitat i de producció efectiva en l'àrea d'investigació i docència sanitària i el seguiment del qual serà competència de la junta facultativa de l'hospital. Dita comissió serà la competent per a regular els criteris que permeten la formació continuada.  
Onze  
La Conselleria de Sanitat i Consum i la Confederació Estatal de Sindicats Mèdics-Comunitat Valenciana es comprometen, a fi que els pacients afectats pel conflicte reben una cobertura assistencial prioritària i adequada, a confegir una llista d'espera integrada pels pacients convocats, en el període de conflicte, a intervencions quirúrgiques programades o consultes externes i que no foren atesos per no ser casos urgents o inajornables.  
Aquesta llista d'espera, que haurà d'estar definida abans de l'1 de setembre de 1995, serà gestionada en cada hospital de la Conselleria de Sanitat i Consum a través d'una comissió tècnica, formada pels facultatius d'assistència especialitzada, que avaluarà i contrastarà la demora addicional produïda en cada servei proposant a la direcció de cada hospital una planificació prioritària per a la seua solució.  
Dotze  
Les parts sotasignades constitueixen una comissió de seguiment, amb l'objectiu de vetllar pel compliment d'aquest acord.  
Tretze  
La Confederació Estatal de Sindicats Mèdics-Comunitat Valenciana es compromet a la immediata desconvocatòria de la vaga des de la signatura i data del present document.  
Catorze  
Ambdues parts, en aplicació dels articles 30 i següents de la Llei 9/1987, de 12 de juny, en la seua redacció donada per la Llei 7/1990, de 19 de juliol, d'òrgans de representació, determinació de les condicions de treball i participació del personal al servei de les administracions públiques, assumeixen el compromís d'elevar el present acord, amb caràcter immediat, a la Mesa Sectorial de Sanitat.  
Quinze  
El present acord requerirà l'aprovació del Govern Valencià i la seua consegüent publicació en el Diari Oficial de la Generalitat Valenciana.  
Setze  
El compliment dels compromisos establerts en aquest acord s'ajustarà al més absolut respecte a la legalitat vigent.  
València, 27 de juliol de 1995  
Per l'administració, el conseller de Sanitat i Consum: Sr. Joaquín Farnós Gauchía.  
Per la Confederació Estatal de Sindicats Mèdics-Comunitat Valenciana: Sr. Antonio Matilla Velasco.